ઈશાનીબહેન એમની સોળ વર્ષની શ્રીનાને લઈને કાઉન્સેલર પાસે પહોંચ્યા. શ્રીનાને નવોસવો મોબાઈલ મળ્યો હતો. પણ જ્યારથી વેકેશન પડ્યું ત્યારથી ઉઠતા વહેંત શ્રીના મોબાઈલ હાથમાં લઇ લે તો માત્ર નહાતી વખતે જ દસ મિનીટ બાજુમાં મુકે. બાકી તો જાણે આખો દિવસ મોબાઈલના સ્ક્રીન પર તેની આંખો જડાયેલી જ હોય. જમતી વખતે, ચાલતી વખતે, બીજા સાથે વાત કરતી વખતે, કે કોઈ પણ કામ કરતી વખતે શ્રીનાનો અંગૂઠો મોબાઈલ સ્ક્રીન ઉપર જ ફરતો રહેતો. વાત તો એટલી હદ સુધી પહોચી ગઈ હતી કે શ્રીનાને ઘરમાં કંઈક પૂછવામાં આવે તો એનો જવાબ પણ એ વોટ્સેપ દ્વારા જ આપતી.